32005R1624
L 259/17
JURNALUL OFÍCIAL AL UNIUNII EUROPENE
REGULAMENTUL (CE) NR. 1624/2005 AL COMISIEI
din 4 octombrie 2005
de derogare de la dispozițiile Regulamentului (CE) nr. 866/2004 al Consiliului cu privire la fructele citrice care traversează linia de demarcație în Cipru
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 866/2004 al Consiliului din 29 aprilie 2004 privind regimul întemeiat pe dispozițiile articolului 2 din Protocolul nr. 10 din Actul de aderare din 2003 (1) și, în special, articolul 4 alineatul (2) al doilea paragraf al acestuia,
întrucât:
(1)
Articolul 4 alineatul (2) primul paragraf din Regulamentul (CE) nr. 866/2004 prevede că mărfurile obținute în întregime în zonele Republicii Cipru care nu se află sub controlul efectiv al Guvernului Republicii Cipru sau mărfurile care au fost supuse ultimei transformări sau prelucrări substanțiale, justificate economic, într-o întreprindere echipată în acest scop aflată în zonele respective, sunt scutite de la plata drepturilor vamale sau a taxelor cu efect echivalent atunci când sunt introduse în zonele aflate sub controlul efectiv al Guvernului Republicii Cipru, cu excepția cazului în care sunt mărfuri care fac obiectul restituirilor la export sau al măsurilor de intervenție.
(2)
Articolul 4 alineatul (2) din Regulamentul (CE) nr. 866/2004 a fost modificat prin Regulamentul (CE) nr. 293/2005 (2) al Consiliului în scopul extinderii accesului la regimul de scutire de drepturi vamale menționat anterior, după caz, al anumitor produse care pot face obiectul restituirilor la export sau al măsurilor de intervenție, cu condiția ca respectivele condiții și dispoziții privind accesul să garanteze protecția efectivă a intereselor financiare ale Comunității.
(3)
Facilitarea circulației fructelor citrice ar contribui la procesul dezvoltării economice a zonelor care nu se află sub controlul efectiv al Guvernului Republicii Cipru dat fiind interesul agenților economici din Cipru de a comercializa pe piața comunitară fructe citrice produse în zonele respective.
(4)
Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (3), Regulamentul (CE) nr. 2202/96 al Consiliului din 28 octombrie 1996 de instituire a regimului de ajutor comunitar pentru producătorii de anumite fructe citrice (4) și Regulamentul (CE) nr. 2111/2003 al Comisiei din 1 decembrie 2003 de stabilire a normelor de aplicare a Regulamentului (CE) nr. 2202/96 al Consiliului de instituire a regimului de ajutor comunitar pentru producătorii de anumite fructe citrice (5) prevăd efectuarea unor verificări pentru a garanta respectarea normelor comunitare în sectorul fructelor și legumelor. În conformitate cu regulamentele respective, Guvernul Republicii Cipru trebuie să garanteze, prin intermediul unor verificări corespunzătoare, că produsele care intră în domeniul de aplicare al prezentului regulament nu fac obiectul restituirilor la export și măsurilor de intervenție.
(5)
Deoarece nivelul restituirilor acordate pentru exportul fructelor citrice la ieșirea din Comunitate este redus, riscul de fraudă în cadrul măsurilor prevăzute de prezentul regulament este limitat. Cu toate acestea, Guvernul Republicii Cipru ar trebui să garanteze că se respectă norma originii comunitare prevăzute la articolul 35 alineatul (9) a doua liniuță din Regulamentul (CE) nr. 2200/96 și la articolul 11 alineatul (2) din Regulamentul (CE) nr. 800/1999 al Comisiei din 15 aprilie 1999 de stabilire a normelor comune de aplicare a sistemului de restituiri la export pentru produsele agricole (6).
(6)
În conformitate cu articolul 8 din Regulamentul (CE) nr. 1480/2004 al Comisiei din 10 august 2004 de stabilire a normelor speciale care se aplică mărfurilor provenind din zone unde Guvernul Ciprului nu exercită un control efectiv și care intră în zone unde acest guvern exercită un control efectiv (7), Camera de Comerț Turco-Cipriotă și autoritățile Republicii Cipru trebuie să comunice Comisiei informațiile care îi permit acesteia să monitorizeze fluxurile comerciale peste „linia verde”.
(7)
În consecință, nu pare necesară stabilirea unor condiții suplimentare privind accesul cu scutirea de la plata drepturilor vamale al fructelor citrice obținute în zonele care nu se află sub controlul efectiv al Guvernului Republicii Cipru.
(8)
Măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Prin derogare de la dispozițiile articolului 4 alineatul (2) primul paragraf din Regulamentul (CE) nr. 866/2004, fructele citrice care traversează linia de demarcație în sensul regulamentului respectiv și care intră sub incidența codului NC 0805 sunt scutite de la plata drepturilor vamale sau a taxelor cu efect echivalent.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 octombrie 2005.